Jørgen Arbo-Bæhr (EL), 2007-02-23:
Der er meget varm luft i det her forslag.
Man kan jo spørge sig selv om, hvorfor det overhovedet bliver fremsat.
Måske er det i virkeligheden for endnu en gang at opreklamere ministerens egen undersøgelse; en undersøgelse, der egentlig mest af alt fungerer som syltekrukke for, at vi i årevis fra oppositionens side har efterlyst initiativer over for den stigende fattigdom blandt nogle af de svageste mennesker i det her samfund.
Det er en fattigdom, som her kommer til udtryk ved, at flere og flere bliver sat på gaden, fordi de ikke er i stand til at betale deres husleje.
Det er jo de mennesker, der i særlig hård grad er ramt af regeringens og Dansk Folkepartis politik; mennesker, som bliver ramt af kontanthjælpsloftet, af nedsatte ydelser til ægtepar, og ikke mindst af starthjælpen.
Det er primært mennesker, der er blevet arbejdsløse, syge, eller som på anden måde er forhindret i at deltage på arbejdsmarkedet.
Nu vil ministeren så bruge deres tid og deres børns tid på at undersøge det, vi godt ved i forvejen.
Vi må spørge os selv, hvor de skal bo imens.
Når det er sagt, vil vi samtidig sige, at vi i Enhedslisten egentlig er glade for, at ministeren nu erkender, at der er et problem.
Det har godt nok taget over et år, siden vi for første gang spurgte, om ministeren ville fortælle, hvem det egentlig var, der blev sat på gaden.
Det er sørgeligt at det skulle tage så lang tid og problemet skulle forværres så drastisk.
Men det er jo altid dejligt, når regeringen tager Enhedslistens forslag til sig, blot behøvede det ikke at tage så lang tid, og jeg ville ønske, at de ville tage hele pakken og ikke kun en lille del.
Det er nemlig det, der sker nu, der tages en lillebitte del.
Kommunerne skal ind tidligere, men det vigtige spørgsmål, som skal besvares, er: Når kommunen kan se, at familien med dens nuværende økonomi ikke kan betale husleje eller for den sags skyld en anden husleje i en bolig, som kommunen kan anvise, er det så muligt for kommunen at udbetale mere i kontanthjælp for at kunne bevare familien i en bolig og ikke skulle indlogere dem på hotel eller noget andet helt hen i vejret?
Må kommunen udbetale en forhøjet kontanthjælp, vel at mærke uden at familien på et senere tidspunkt skal tilbagebetale denne hjælp?
Hvis kommunen må det, er spørgsmålet selvfølgelig, om den kan, og om den vil.
Det er jo alle bekendt, at kommunerne mangler penge – og ikke alene det, de også mangler retten til at bruge de penge, de faktisk har.
Vil ministeren egentlig bidrage med den nødvendige økonomiske hjælp, hvis det viser sig, at de mennesker, der bliver sat på gaden, bliver det, fordi de har for få penge, fordi de er ramt af de nedskæringer, som målrettet har ramt de svageste mennesker i samfundet, har ramt dem med kontanthjælpsloft og starthjælp?
Helt konkret vil jeg spørge: Hvor forestiller ministeren sig, at de her familier skal bo?
Hvor bor de nu, især når det drejer sig om børnefamilierne?
Det, vi jo ser med det her forslag, er, at det sminker virkeligheden, det kamuflerer, at uligheden vokser, som den har gjort, siden denne regering dannede en alliance med Dansk Folkeparti.
De, der har, skal have mere, og de, der ikke har, skal da have en bolig, men ikke lige nu, først efter at man har lavet en undersøgelse.
Det er lidt af en hån.
At have et sted at være, altså en bolig, er jo noget af det vigtigste overhovedet for mennesker.
Derfor må den eneste rigtige løsning være, at alle mennesker skal have råd til at betale en husleje, så de ikke bliver sat ud af deres bolig.
Det må være målet med den politik og den undersøgelse, som vi skal have sat i gang – jo hurtigere, jo bedre.
På trods af de her kritiske bemærkninger, er det forslag, vi har liggende her, trods alt et lillebitte fremskridt, og det vil Enhedslisten selvfølgelig støtte.